**Golfarit Ahvenanmaalla**

Golfkerhomme aloitti kauden toimintansa räväkästi matkustamalla 17.-18.5.2022 Ahvenanmaalle pelaamaan Kastelholman kentät. Meitä oli mukana seitsemän innokasta pelaajaa, joita vetäjämme Jarmo ja Liisa luotsasivat. Laivalta suoraan kentälle ja pelaamaan Slottsbana. Sää oli aurinkoinen, mutta jäätävän kylmä. Tylsää ei ehtinyt olla, kun matkanjohtaja mm. hävitti lyöntinsä aikana kärrynsä, joka sitten löytyi syvästä bunkkerista, avonaisena, tiitikut levinneenä hiekan joukkoon. Neuvokkaana miehenä Jarmo pelasti tikut hiekalta kaapimalla ne kasaan hattua apuna käyttäen. Tästä tapahtumasta saatiin matkan aikana monet naurut.

Toisen ryhmän teemana taas oli ”tuhannen bunkkerin kautta”. Bunkkereita on valtavasti ja ne on tehty ”kutsuviksi”. Jos pallo menee lähellekään bunkkeria, lähes varmasti se sinne rullaa. Sieltähän niitä sitten jatkuvasti haettiin. Onneksi hiekka oli aika kovaa, joten pallot myös nousivat sieltä suhteellisen helposti. Kenttä on hieno, viheriöt hienossa kunnossa ja luistavia, vaikka henkilökunta pyytelikin anteeksi talven tuhoja. Pelipäivä päätettiin myöhäisellä illallisella Park Alandian bistrossa.

Toisen päivän kierrokset aloitettiin klo 8 tietämissä Kungsbanalla ja kesäisessä säässä. Lämpötila kohosi edellispäivästä kymmenisen astetta. Kenttä on yhtä mukava kuin Slottsbana, mutta maisema aika erilainen. Ottaen huomioon hankalan talven täytyy nostaa hattua henkilökunnalle, joka oli ahertanut ja saanut kentän hyvin pelattavaan kuntoon. Viheriöt olivat täälläkin hyvät ja bunkkerit ”vetovoimaisia”. Maisema on kaunis ja luonto upea, maa kukkien peitossa ja puut vihersivät enemmän kuin Naantalissa.

Vajaa viisi tuntia ja kierros oli tehty. Tosin väsymys alkoi painaa jo siinä määrin, että toisessa ryhmässä yksi henkilö yritti jo väylän 17 päätteeksi kätellä pelikaverit ja kiittää kivasta pelistä. Ei häntä kuitenkaan päästetty siinä vaiheessa pois. Toisessa ryhmässä taas väylällä 18 yksi pelaaja yritti tuskaisesti päästä tiipaikalta väylälle, mutta luovutti kolmen yrityksen jälkeen. Kaikkine hankaluuksineenkin tämä oli hieno pelikierros. Nopea siirtyminen satamaan, autot laivaan ja syömään.

Laivalla tietenkin pelattiin useampikin väylä niin ”kuin olisi pitänyt”. Mieleen jäivät tuo kärryn omatoiminen bunkkerikäynti, bunkkerien valtava määrä ja ”kutsuvuus” sekä kyynpoikasen pako pallon vierestä. Erityisesti olimme tyytyväisiä palveluun, se oli ystävällistä ja asiallista ja kaikki toimi.

Voimmekin hyvin mainostaa näitä golfkerhomme retkiä eri kentille, niin hyvin oli taas tämäkin reissu järjestetty ja tosi mukavat golfarit matkassa. Enemmänkin mukaan mahtuu!  
Kiitos Jarmolle ja Lissulle järjestelyistä ja pelikavereille kahdesta mukavasta pelipäivästä.

Pirkko Kantola